b'\n_START_ARTICLE_\nHarri J\xc3\xa4rvinen\n_START_PARAGRAPH_\nHarri J\xc3\xa4rvinen (s. 12. maaliskuuta 1958, Kuusankoski) on SAK:n yhteysp\xc3\xa4\xc3\xa4llikk\xc3\xb6. H\xc3\xa4nen vastuulleen kuuluvat muun muassa j\xc3\xa4rjest\xc3\xb6n yhteiskuntavaikuttamista, puheenjohtajan avustamista, palkansaajakeskusj\xc3\xa4rjest\xc3\xb6suhteet sek\xc3\xa4 kunta-, maakunta-, turvallisuus- ja omistajaohjauspolitiikka._NEWLINE_Lukion j\xc3\xa4lkeen J\xc3\xa4rvinen ty\xc3\xb6skenteli paperitehtaassa, lastenkodissa ja kehitysvammalaitoksessa. H\xc3\xa4n valmistui nuorisoty\xc3\xb6ntekij\xc3\xa4ksi Suomen Nuoriso-opistosta vuonna 1983 ja toimi nuoriso-ohjaajana Kuusankoskella vuosina 1983\xe2\x80\x931985._NEWLINE_Toimittajana J\xc3\xa4rvinen oli vuosina 1985\xe2\x80\x931997; ensin Kouvolan Sanomissa alue-, uutis- ja politiikan toimittajana sek\xc3\xa4 Demarissa politiikan, ty\xc3\xb6markkinoiden ja talouden toimittajana. Vuosina 2000\xe2\x80\x932006 J\xc3\xa4rvinen toimi my\xc3\xb6s Suomen Sosialidemokraattisen Sanomalehtimiesliiton puheenjohtajana._NEWLINE_Viestint\xc3\xa4uransa J\xc3\xa4rvinen aloitti Kunta-alan Ammattiliitto KTV:ss\xc3\xa4 vuonna 1997 tiedottajana ja toimi my\xc3\xb6hemmin viestint\xc3\xa4yksik\xc3\xb6n vastaavana ja viestint\xc3\xa4p\xc3\xa4\xc3\xa4llikk\xc3\xb6n\xc3\xa4. _NEWLINE_Vuoden 2003 eduskuntavaaleissa J\xc3\xa4rvinen oli SDP:n viestint\xc3\xa4p\xc3\xa4\xc3\xa4llikk\xc3\xb6. Vaalien j\xc3\xa4lkeen valitussa hallituksessa h\xc3\xa4n toimi valtiovarainministeri Antti Kalliom\xc3\xa4en ja Eero Hein\xc3\xa4luoman erityisavustajana ja demariryhm\xc3\xa4n viestint\xc3\xa4vastaavana. Useaan otteeseen h\xc3\xa4n toimi my\xc3\xb6s puolueensa hallitusryhm\xc3\xa4n sihteerin\xc3\xa4/ykk\xc3\xb6savustajana._NEWLINE_Vuonna 2006 J\xc3\xa4rvinen valittiin SAK:n viestint\xc3\xa4p\xc3\xa4\xc3\xa4llik\xc3\xb6ksi ja vuoden 2009 organisaatiomuutoksen j\xc3\xa4lkeen yhteysp\xc3\xa4\xc3\xa4llik\xc3\xb6ksi._NEWLINE_J\xc3\xa4rvinen on valittu parlamentaarisen Maanpuolustustiedotuksen suunnittelukunnan (MTS) puheenjohtajaksi kaudelle 2019\xe2\x80\x932023. H\xc3\xa4n on ollut MTS:n j\xc3\xa4sen vuodesta 2011 ja sit\xc3\xa4 ennen sen asiantuntijana vuosina 2006\xe2\x80\x932011. _NEWLINE_J\xc3\xa4rvinen on harrastanut keilailua vuodesta 1973 ja ollut mukana juniorien maajoukkueryhm\xc3\xa4ss\xc3\xa4. T\xc3\xa4yden 300 sarjan h\xc3\xa4n on tehnyt kahdesti. Suomen Keilailuliiton puheenjohtajana J\xc3\xa4rvinen toimi vuosina 2008\xe2\x80\x932016. H\xc3\xa4net nimettiin SKL:n kunniaj\xc3\xa4seneksi vuonna 2017._NEWLINE_J\xc3\xa4rvinen on saanut Suomen liikuntakulttuurin ja urheilun kultaisen ansioristin vuonna 2017 ja Suomen Valkoisen Ruusun ritarimerkin vuonna 2018._NEWLINE_J\xc3\xa4rvinen on naimisissa ja vuonna 2006 syntyneen tytt\xc3\xa4ren is\xc3\xa4.'